**INŠTRUKCIE K DOPLNENIU INFORMÁCIÍ UVEDENÝCH V PRAVIDLÁCH SPRACÚVANIA OSOBNÝCH ÚDAJOV INFORMOVANÉHO SÚHLASU PACIENTA**

**Bod 1**: *V rámci tohto bodu je potrebné špecifikovať prevádzkovateľa (poskytovateľa zdravotnej starostlivosti), ktorý je prevádzkovateľom, t. j spracúva osobné údaje vrátane relevantných kontaktných údajov.*

*V prípade špecifikácie poskytovateľa, ktorým je právnická osoba je potrebné doplniť obchodné meno, IČO, adresu sídla a informácie o registrácii právnickej osoby v obchodnom alebo inom registri (registračný orgán, číslo zápisu, prípadne číslo vložky).*

*V prípade špecifikácie poskytovateľa, ktorým je fyzická osoba (SZČO) je potrebné doplniť obchodné meno, IČO, adresu miesta výkonu činnosti a informácie o registrácii v príslušnom registri, prípadne číslo licencie oprávňujúcej poskytovať zdravotnú starostlivosť.*

**Bod 2:** *V rámci tohto bodu je potrebné zvoliť vhodnú alternatívu podľa toho či poskytovateľ zdravotnej starostlivosti určil alebo neurčil zodpovednú osobu za spracúvanie osobných údajov.*

**Bod 6:** *V rámci tohto bodu je potrebné vybrať buď alternatívu obsahujúcu informáciu, že sa prenos údajov do tretích krajín neuskutočňuje alebo druhú alternatívu obsahujúcu informácie o ich prenose.*

*V prípade prenosu osobných údajov do tretej krajiny ide o ich prenos do krajín mimo Európskej únie, respektíve Európskeho hospodárskeho priestoru. V takom prípade je potrebné prispôsobiť text predmetného bodu podľa konkrétnej situácie, pričom je nutné dotknutú osobu (pacienta) informovať o tom, do akej krajiny budú jeho osobné údaje prenesené, a ďalej o tom, či vo vzťahu k danej krajine existuje rozhodnutie Európskej komisie o primeranosti (t. j. či daná krajina poskytuje dostatočné a primerané záruky ochrany osobných údajov porovnateľné s úrovňou v Európskej únií). Ak takéto rozhodnutie neexistuje, je potrebné pred prenosom osobných údajov zabezpečiť iné primerané záruky ochrany osobných údajov, napríklad mať podpísané štandardné zmluvné doložky, ktoré prijala Európska komisia. O týchto skutočnostiach je potrebné dotknutú osobu (pacienta) informovať.*

*S ohľadom na zložitosť problematiky zabezpečenia dostatočných záruk ochrany osobných údajov pri ich prenose do tretích krajín je vhodné osobitne a nad rámec tohto dokumentu upraviť konkrétne podmienky takéhoto prenosu a zároveň by bolo potrebné uviesť v tomto dokumente príslušné skutočnosti na účely poskytnutia informácií pacientom. Na tento účel by mohlo byť vhodné osobitne kontaktovať poskytovateľa právnych služieb.*

*V súčasnosti sú krajinami, voči ktorým Európska komisia vydala rozhodnutie o primeranosti nasledovné krajiny:*

* *Andorrské kniežatstvo*
* *Argentína*
* *Faerské ostrovy*
* *Guernsey*
* *Izrael*
* *Jersey*
* *Nový Zéland*
* *Kanada*
* *Ostrov Man*
* *Švajčiarsko*
* *Uruguajská východná republika.*

**Bod 7:** *V rámci tohto bodu je potrebné uvedenú vetu ponechať alebo upraviť podľa toho, či sa v danom prípade uplatňuje alebo neuplatňuje profilovanie, prípadne automatizované rozhodovanie (t. j. najmä automatizované spracúvanie osobných údajov spočívajúce v hodnotení osobných aspektov dotknutej osoby súvisiacich s jej výkonnosťou v práci, jej majetkovými pomermi, zdravím, osobnými preferenciami alebo záujmami, spoľahlivosťou alebo správaním, polohou alebo pohybom, ktorá vedie k právnym účinkom, ktoré sa dotknutej osoby týkajú alebo ju podobným spôsobom významne ovplyvňujú a na základe ktorého je založené následné rozhodovanie.*

*V praxi sa profilovanie, prípadne automatizované rozhodovanie využíva napríklad v oblasti reklamy, prípadne na účely monitorovania podvodov a daňových únikov a ich predchádzania. Štandardne sa preto nepredpokladá, že profilovanie alebo automatizované rozhodovanie bude použité aj v rámci spracúvania osobných údajov v rámci poskytovania zdravotnej starostlivosti pacientovi. Ak by však takýto prípad nastal, ustanovenie bodu 7 by bolo potrebné vhodne upraviť, pričom by takéto spracúvanie malo podliehať vhodným zárukám, ktoré by mali zahŕňať určité informácie pre dotknutú osobu a právo na ľudský zásah, vyjadriť svoj názor, dostať vysvetlenie rozhodnutia, ktoré bolo prijaté po takomto posúdení, a napadnúť rozhodnutie. Na vyššie uvedený účel by mohlo byť vhodné kontaktovať poskytovateľa právnych služieb.*